Der er lagt op til topkamp indenfor paragolf, altså golf for folk med et handicap, når det danske landshold i weekenden møder de forsvarende verdensmestre fra Sverige. Fredag gik holdet en træningsrunde for at teste banen af. - Det er fedt. Nu får svenskerne lov til at spille på en bane, der er lidt svær – det er vi spændte på, siger nordjyske Mads Lykke Nielsen. Mads Lykke Nielsen har en lammelse i højre arm. Han går runden med den tidligere fodboldspiller, Jes Høgh, der er skiftet fra fodbold til paragolf, efter han i 2007 blev ramt af en blodprop i hjernen. Han nyder at være tilbage i topsport for en stund. - Det er rigtig dejligt, siger han. I alt er 18 danske og svenske landsholdsspillere samlet i weekenden. Golf-handicappet svinger mellem 0,8 og 10. På trods af Mads Lykke Nielsens arm har han et handicap på 4. - Rent teknisk har det selvfølgelig nogle udfordringer. Jeg svinger en lille smule kortere. Men i samarbejde med vores trænere finder vi et niveau, hvor vi spiller på lige fod med andre elitespillere, siger Mads Lykke Nielsen. For danskerne er test-landskampen en optakt til EM i Tjekkiet.

Opsummering:
Nogle af de bedste paragolfspillere i verden er samlet i Frederikshavn i weekenden, når der spilles test-landskamp mellem Danmark og Sverige. Med på banen er flere nordjyske spillere.